**Sirkka Helena Lauri** (o.s. **Ihalainen**; 17. maaliskuuta 1939 Ilmajoki – 5. tammikuuta 2023 Helsinki) oli suomalainen erikoissairaanhoitaja ja filosofian tohtori, joka toimi hoitotieteen tutkijana ja oli hoitotieteen professori sekä Turun yliopistollisen keskussairaalan (TYKS) aiempi ylihoitaja.

Lauri tuli ylioppilaaksi Kuopion tyttölyseosta (1958). Hän suoritti Helsingissä erikoissairaanhoitajan tutkinnon (1963), valmistui kasvatustieteen kandidaatiksi Jyväskylän yliopistosta (1972) ja filosofian tohtoriksi Joensuun korkeakoulusta (myöhempi Joensuun yliopisto; FT 1979). Hän kävi opinto- ja tutkimusmatkalla Kalifornian yliopistossa vuonna 1976. Hänen suomenkielinen väitöskirjansa (1979) oli otsikoitu *Terveydenhoitaja 1–2-vuotiaan lapsen hoidon ja kasvatuksen ohjaajana*. Hän oli Kuopion korkeakoulun terveyden- ja sairaanhoidon didaktiikan dosentti (1980–1983).

Työuransa alkupuolella Lauri oli HYKS:n sairaanhoitaja (1961–1962), SPR:n terveydenhoitaja (1963–1964), Pohjois-Karjalan sairaanhoitajaopiston opettaja (1964–1967) ja Honkalammen keskuslaitoksen ylihoitaja (1971–1973). Kasvatustieteen korkeakoulututkinnon suoritettuaan hän oli Joensuun korkeakoulun assistentti (1973–1977) ja yliassistentti (1978–1982). Sitten hän toimi Kuopion korkeakoulun terveyden- ja sairaanhoidon apulaisprofessorina (1983–1986), vuodesta 1984 Kuopion yliopistossa, ja oli saman yliopiston hoitotieteen professori (1986–1988) sekä johti yhteiskuntatieteen osastoa (1984–1986). Vuodesta 1988 vuoteen 2002 saakka hän oli Turun yliopiston hoitotieteen professori toimien samalla osan aikaa hoitotieteen laitoksen johtajana (1989–1995 ja 1998–2000) sekä TYKS:n ylihoitajana (1991– eläkkeelle jäämiseensä saakka). Hän oli kanadalaisen Manitoban yliopiston vieraileva professori vuonna 1992. Hän jäi Turun yliopistosta eläkkeelle 2002.

Turun yliopistossa Sirkka Lauri oli hoitotieteen ensimmäinen professori 1. heinäkuuta 1988 lukien. Hoitotieteen laitos puolestaan perustettiin Turkuun 1. tammikuuta 1989. Hoitotieteellinen tutkimus käynnistettiin Turussa erityisesti tieteellisen jatkokoulutuksen alettua syksyllä 1988. Laitoksen ensimmäinen tutkimusohjelma laadittiin vuonna 1991. Tutkimuksen lähtökohta oli terveystieteellinen, ja se kohdistui hoidollista toimintaa koskevan tiedon eri alueille.

Laurin tutkimuskohteita olivat hoitotieteen teoria ja käytäntö. Hän oli luottamustehtävänään esimerkiksi aikakauskirja *Hoitotieteen* päätoimittaja (1989–1991) ja Turun kesäyliopiston rehtori (1997–1998).

Laurin saamiin tunnustuksiin kuuluu Suomen Valkoisen Ruusun ritarikunnan I luokan ritarin arvo.

Lähteet
-------

1. 1 2 3 4 5 6 7 8 9  *Suomen professorit 1640–2007*, Professoriliitto, 2008 (ISBN 978-952-99281-1-8 ja 978-952-99281-2-5, viitattu 20 huhtikuuta 2021), s. 374View and modify data on Wikidata
2. 1 2  Sirkka Laurin CV Itä-Suomen yliopisto, uef.fi. Viitattu 15.4.2020.
3. ↑  Kuolinilmoitus. *Helsingin Sanomat* 26.2.2023, s. B 27.
4. ↑  Sirkka Lauri: Terveydenhoitaja 1-2-vuotiaan lapsen hoidon ja kasvatuksen ohjaajana (väitöskirja / Joensuun korkeakoulu, ISBN 951-696-233-5; julkaistu sarjassa Joensuun korkeakoulun julkaisuja, Sarja A, 13)  1979. Joensuu:  Joensuun korkeakoulu, teostiedot via Finna, finna.fi. Viitattu 20.4.2021. (suomeksi)
5. 1 2  Facta 2001, Täydennysosa 1990, WSOY 1990, s. 338.
6. ↑  Hoitotiedettä Turussa 30 vuotta  6.4.2016. Turun yliopisto, utu.fi.
7. ↑  WSOY Iso Tietosanakirja 5. osa, s. 217, WSOY 1996.

Aiheesta muualla
----------------

* Sirkka Laurin muistokirjoitus Helsingin Sanomissa

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Muut | 
* IdRef

 |

 |